b"\n_START_ARTICLE_\nTrastevere\n_START_PARAGRAPH_\nTrastevere er en bydel i vestre Roma. Navnet \xc2\xabTrastevere\xc2\xbb kommer fra den latinske benevnelsen \xc2\xabTrans Tiberim\xc2\xbb \xe2\x80\x93 \xc2\xabp\xc3\xa5 andre siden av Tiber\xc2\xbb.\n_START_SECTION_\nHistorie\n_START_PARAGRAPH_\nTrastevere var allerede i antikken en tettbefolket bydel og omfattes av den aurelianske muren. I middelalderen var bebyggelsen begrenset til en smal remse n\xc3\xa6rmest floden Tiber. Trastevere var en av det antikke Romas arbeiderbydeler. Her bodde ogs\xc3\xa5 mange utlendinger og randgrupper. Det bodde mange j\xc3\xb8der her, og de hadde p\xc3\xa5 et tidspunkt hele ti synagoger. Ogs\xc3\xa5 byens f\xc3\xb8rste kristne konsentrerte seg her.\n_START_SECTION_\nBeskrivelse\n_START_PARAGRAPH_\nTrastevere, som i stor grad har bevart sitt middelalderske gatenett, best\xc3\xa5r av smale gater, smug og torg/plasser. Karakteristisk er Piazza de' Renzi med dens omgivende bebyggelse. I Trastevere ligger flere interessante kirker, blant annet Romas muligens eldste Maria-kirke, Santa Maria in Trastevere med vakre absidemosaikker, og San Pietro in Montorio med Bramantes Tempietto._NEWLINE_I det nordlige Trastevere er Villa Farnesina. Dronning Kristina residerte i Palazzo Corsini i Trastevere."